Уң яктагы ак мәчет

	Красный Яр районының 15 йортлы Краково авылында  Корбан бәйрәме алдыннан яңа мәчет ачылды.	 Чарага Мәскәү, Самара шә¬һәрләреннән, күрше-тирә авыл¬¬лардан, Кырымнан, Ерак Көн¬чыгыштан, Казахстан һәм Башкортостан республикаларыннан, хәтта Сириядән дә төрле милләт кешеләре килгән иде. Мөхтәрәм кунаклар – Региональ Диния нәзарәте рәисе, мөфти Талип хәзрәт Яруллин, Хилково авыл җирлеге башлыгы Олег Долгов һәм Булак авылы мәчете имам-хатыйбы Ербулат Сагандыков килеп җиткәч, мәчет ачу тантанасы башланды. Карап торырга мәчет бик кечкенә, барлыгы 60 квадрат метр гына. Манарасы да зур түгел - 6 метр. Ләкин бу тыйнак мәчетне төзү тарихы бик тә гыйбрәтле һәм искитмәле хәл. Кайчандыр, яшьлек елларында, шушы авылда яшәүче казах кызы Казизә Алиева төш күрә: олы юлның уң ягында мәчет, ә сул ягында чиркәү балкып утыра икән. Ул моны Аллаһы Тәгалә боерыгы дип кабул итә һәм мәчет төзү өчен акча җыя башлый.  Еллар үтә, акча да саллы гына күләмдә җыела. Тик 2016 елда Казизәнең өендә янгын чыга, һәм хатын, бердәнбер кадерле әйберен - Коръән  китабын алып, урамга йөгереп чыга. Шулай итеп, ул йорт-җирсез кала. Хикмәт башкада: ике атна чамасы вакыт узгач, ул туганнан туган энесе белән янгын урынына барып, исән калган тимер әйберләрне барлап йөргәндә, мәчеткә дип җыйган акчаны да табып ала. Акчаларның кырыйлары гына бераз өтеп алынган икән. Шул хәлдән соң Казизә акчаны тик мәчет төзү өчен тотарга карар кыла, ә үзе төзүчеләр вагонында яшәргә дә риза була. 
	---	
Бердәмлек

	№ --- | 08.10.2018	


